Mikronācija

Mikronācijas ir dažādos veidos strukturētas organizācijas vai atsevišķu cilvēku projekti, kas pasludina savu neatkarību no esošām valstīm. Parasti tās neatzīst citas valstis vai lielākās starptautiskās organizācijas. Visas mikronācijas var iedalīt divās lielās grupās: mikronācijas, kas pretendē uz reālu teritoriju, un virtuālas mikronācijas. Zināma saistība ar mikronācijām ir arī izdomātām fantāziju valstīm, taču tās parasti ir sastopamas literatūrā, kino vai kā citādi. Piemēram, Vārnu ielas republika, dažādas neesošas valstis kinofilmās.

Mikronācijas sīkāk iedalās tādās, kas:
 apvieno cilvēkus, kas izspēlē sociālu, ekonomisku vai politisku simulāciju dažādām valsts iekārtām un līdzinās savdabīgām, biežāk neklātienes lomu spēlēm (Kristiānija,Talosa, Nova Roma);
 radušās kā atsevišķu cilvēku izklaide vai fantāzija (Ērikas Impērija, Molosija, Kugelmugela);
 radušās kāda protesta rezultātā pret kaut ko (Konkas Republika, Lakotas Republika, Filetino);
 radušās kā biznesa projekts, gadās — ne visai likumīgs (Melhisedeka, EnenKio, Apvienotā Atlantīdas Karaliste);
 ir vēsturiskas anomālijas vai izmantojušas "spraugas" likumdošanā (Seborga, Hatrivera, Sīlenda);
 ir pavisam jaunu valstu projekti (Minerva, Frīdonija, Pasaules Miera Globālā Valsts);
 ir dažādu separātistu grupējumu pašpasludinātas valstis vai emigrācijas valdības bez reālas iespējas pārvaldīt savu teritoriju (Ambazonija, Biafra, Kabinda — Āfrikā, Nagalenda, Halistāna, Šanlenda — Āzijā, Kaukāza Emirāts, Padanija, Sandžaka — Eiropā, Kaskadija, Kvebeka, Teksasa — Amerikā, Dienvidmoluku salas, Sulu Sultanāts, Banksamoro — Klusā okeāna reģionā), lai gan dažās teritorijās darbojas partizāni;
 ir veidojušās neskaidras politiskās situācijas dēļ, lai nodibinātu kaut kādu kārtību apkārtnē valdošajā haosā (kara, esošā stāvokļa saglabāšanas vai neskaidras politiskās situācijas dēļ) vai saglabātu bijušo - Perlojas Republika (1918.-1923. gadā, Lietuvas teritorijā), Bagizstāna (2001.-2002. gadā, nenoregulēta robežjautājuma dēļ starp Kazahstānu un Uzbekistānu), Oranija (pilsētiņa Dienvidāfrikā - ap 1200 iedzīvotāju, kurā nav melnādaino afrikāņu un, kuras iedzīvotāji sapņo radīt lielu balto afrikāņu valsti).
Latvijai ģeogrāfiski tuvākā mikronācija ir Užupes Republika Viļņā, Lietuvā. Tā radās, kad mākslinieku grupa nolēma atdzīvināt vienu no galvaspilsētas noplukušajiem mikrorajoniem. Ģeogrāfiski vēl tuvāka ir Torgu Karaliste Sāmsalas dienvidu pussalā, kur jau vairāk kā 20 gadus valda karalis Kirils I, taču tā vairāk ir uztverama kā joks.

Mikronāciju kopējais skaits sasniedz vairākus tūkstošus (lielākā daļa no tām ir virtuālas), taču to mūžs arī ir tikpat dažāds: daži projekti "mirst" drīz pēc to radīšanas vai tad, kad to autoriem zūd interese par tiem. Daži ir tikai vienreizējs protests. Viena no vecākajām mikronācijām, kas saglabājusies līdz mūsu dienām ir Redondas Karaliste Karību jūrā. Tā radās 1865. gadā, mēģinot kā reālu valsti pasniegt vienu no turienes neapdzīvotām saliņām. Pašreiz uz "valsts" troni pretendē četras personas. Iespējams, vecākā pastāvošā mikronācija Eiropā ir Elleores Karaliste uz mazas saliņas Dānijā, kas radās kā joks 1944. gadā.

Mikronāciju "reālo" teritoriju platība ir ļoti stiepjams jēdziens: sākot no platības, ko aizņem tās radītāja pēdu laukums, un beidzot ar tādām, kas pretendē uz citām planētām, piemēram, Neptūnu (piesviežot klāt — Zemes Ziemeļu Ledus okeānu).

Dažas no mikronācijām cenšas uzsvērt savu leģitimāti un suverenitāti ar monētu, marku, karogu un citas atribūtikas izgatavošanu, dažas no mikrovalstīm izgatavo pases, lai gan reti šādas lietas var izmantot ārpus mikronācijas.

Mikronācijas nav savā būtībā jāsalīdzina ar tādām mikrovalstīm kā Vatikāns vai Monako. Tās galvenokārt neizvirza prasības atdalīties no kādas valsts, kaut gan ir gadījumi, kad mikronācija atstāj sev "tiesības", sasniedzot noteiktu pilsoņu skaitu, pieprasīt sev teritoriju no ANO.

Dažādu armijas militāru mācību gadījumā tiek pasludināts nosacītais pretinieks, pret kuru notiek cīņa, arī Krievijas mācību "Zapad 2017" laikā tika izveidotas fiktīvas valstis: Veišnorija (Baltkrievijas ziemeļdaļa), Visbarija (Lietuva un Latvija) un Lubenija (Lietuva un Polija). Baltkrievijā šajā sakarā, kā joks, 2017. gada septembrī tika radīta reāla mikronācija - Veišnorija (Veyshnoria).

Ceļot uz citām valstīm ir bīstami, īpaši, ja tur pret tavu valsti ir naidīgi noskaņoti. Tāpēc reizēm cilvēkiem (īpaši ASV) mēdza izdot izdomātu valstu ārzemju pases, cerot, ka vietējie varas pārstāvji nezinās no galvas visu pasaules valstu nosaukumus. Šodien ar sakaru tehnoloģiju attīstību tāda prakse liekas neefektīga.

Internets paver iespējas izveidot savas mikronācijas, kuru dalībnieki ir izkaisīti pa visu pasauli un kontaktējas elektroniskā veidā. Šāda veida mikronācijas bieži vien ir grūti atšķirt no sociālo tīklu grupām, vai lomu spēļu apvienībām.

Atsevišķi būtu jāmin Kreatīvā anahronisma biedrība (The Society for Creative Anachronism), kas pēta un no jauna cenšas radīt viduslaiku mākslu un amatus pirms 17. gadsimta Eiropā. Sabiedrībā darbojas vairāk nekā 30 000 biedru no visas pasaules un tās "Zināmā Pasaule" ietver lielāko daļu no Zemeslodes, kas sastāv no 19 karaļvalstīm. Dalībnieki tērpušies Viduslaiku un Renesanses tērpos piedalās pasākumos, kuros notiek bruņinieku turnīri, valdnieku kronēšana, tiesas, svētki, dejas, dažādas nodarbības, semināri utt. Līdzīgas ievirzes pulciņi ir arī Latvijā, piemēram, "Senzeme". Tomēr šīs organizācijas nav mikronācijas.

Mikronācijas mūsdienās ir kļuvušas par tik zīmīgu faktoru, ka tūrisma ceļvežu firma Lonely Planet 2006. gadā pat izdeva ceļvedi Micronations: The Lonely Planet Guide to Home-Made Nations. Mikronāciju tēmai tiek veltīti raksti un grāmatas dažādās valodās.

Latvijā mikronāciju ideja nav īpaši iedzīvojusies. 2006. gadā kāds Aivars Kažis ir domājis par Jaunās Jeruzalemes (Dukedom of New Yerusalem) mikronācijas izveidošanu kaut kur Pāvilostā, taču ideja palikusi tikai idejas līmenī. 
Zināmākā mikronācija, kam ir kāda saistība ar Latviju, ir Ladonija, jo tās izveidotājs ir latviešu izcelsmes zviedru tēlnieks Lāšs Vilks.

 Mikronāciju uzskaitījums 
Dažas no pazīstamākajām, tagad vai agrākajos gados eksistējušām mikronācijām:

 Araukānijas un Patagonijas Karaliste
 Ārējā Baldonija
 Atlantium
 Balto Zemju Karaliste (Belozemje)
 Bumbungas Province
 Diego Garsijas Pagaidu Tautas Demokrātiskā Republika
 Elleores Karaliste 
 EnenKio Karaliste
 Enklāva Karaliste
 Ērika Impērija
 Filetino Firstiste
 Forvikas Suverēnā Valsts
 Fridonijas Firstiste
 Hatriveras Firstiste
 Jamtlandes Republika
 Jaunās Atlantīdas kņaziste
 Jaunvācijas Karaliste
 Karnevāla Brīvvalsts (Freistaat Carnevalis)
 Konkas Republika
 Koraļļu jūras salu Geju un lesbiešu Karaliste
 Kristiānija
 Kugelmugelas Republika
 Ladonija
 Lakotas Republika

 L'Anse Saint-Jean Karaliste
 Ledāja Republika (Republica Glaciar) 
 Liberlandes Brīvā Republika
 Melhisedekas Domīnija
 Minervas Republika
 Molosijas Republika
 Murravarri Republika, Euahlaji Tautas Republika,Mbarbaramas Republika un Viradžuri Centrālrietumu Republika - Austrālijas aborigēnu republikas
 Jaunā Slovēņu Māksla (Neue Slowenische Kunst)
 Niardo Firstiste
 Nova Roma
 Pontinjas Firstiste
 Redondas Karaliste
 Reinbovkrīkas Neatkarīgā Valsts
 Rietumarktikas Lielhercogiste
 Sarmātijas karaliste
 Seborga
 Sīlenda
 Sožē Republika
 Talosas Karaliste
 Užupes Republika
 Valahijas Karaliste
 Ziemeļsudānas Karaliste

 Atsauces 

 Ārējās saites 
Dažas ārējās saites konkrētām mikronācijām:
 Belarusian Democratic Republic
 Виртустан (Virtustāna) 
 Principality of New Utopia (Jaunās Utopijas kņaziste)
 Alphistia
 Cyber Yugoslavia (Kiberdienvidslāvija)
 Kraj Nowalski (Novales zeme)
 Księstwo Sarmacji (Sarmācija) 
 Królestwo Scholandii (Šolandijas Karaliste) 
 Republiek Brabantia (Brabantijas Republika) 
 Kingdom of Babkha (Babkhas Karaliste)
 Империя песчаных островов (Smilšaino salu impērija) pasludināta 2000. gadā

Dažas ārējās saites, kas veltītas mikronācijām kopumā:
 THE MICROFREEDOM INDEX (Mikrobrīvību indekss)
 Micronation Central (Mikronāciju centrāle)
 Footnotes to History (Pēdas vēsturē)
 Micronations News Network (Mikronāciju tīmekļa jaunumi)
 Unrecognised States Numismatic Society (Neatzīto valstu numismātikas sabiedrība)
 Micronation Coins (Mikronāciju monētas)
 Micronations World Map (Mikronāciju pasaules karte)
 IMMAGINI RELATIVE AI MIEI MESSAGGI (Mikronācijām veltīts liels, ilustrēts raksts itāļu valodā, pastmarkām veltītā portālā)
 Referāts "Virtuālās valstis" (Krievu valodā)

Kategorija:Sabiedrība
Kategorija:Mikronācijas